คำสั่งหัวหน้าคณะรักษาความสงบแห่งชาติ ที่ 18/2558 เรื่อง การให้กรรมการหรือคณะกรรมการตามกฎหมายบางฉบับปฏิบัติหน้าที่ต่อไปได้

คำสั่งหัวหน้าคณะรักษาความสงบแห่งชาติ
คำสั่งหัวหน้าคณะรักษาความสงบแห่งชาติ
ที่ ๑๘/๒๕๕๘
เรื่อง
การให้กรรมการหรือคณะกรรมการตามกฎหมายบางฉบับปฏิบัติหน้าที่ต่อไปได้
 

โดยที่บทบัญญัติของกฎหมายบางฉบับเกี่ยวกับผู้ทำการแทน ผู้รักษาการแทน
หรือผู้ปฏิบัติหน้าที่แทนผู้บริหารรัฐวิสาหกิจหรือหน่วยงานของรัฐ ได้ก่อให้เกิดอุปสรรคและข้อขัดข้องในการปฏิบัติหน้าที่ของกรรมการหรือคณะกรรมการจนไม่อาจดำเนินการต่อไปได้ทั้งในเรื่องขององค์ประกอบและองค์ประชุมดังที่คณะกรรมการกฤษฎีกาได้เคยมีคำวินิจฉัย
ดังนั้น
เพื่อความจำเป็นและประโยชน์ในการแก้ไขข้อขัดข้องดังกล่าว มิให้เกิดความเสียหายต่อการบริหารราชการแผ่นดินและประชาชน
และเพื่อเป็นการปฏิรูปงานราชการแผ่นดิน อาศัยอำนาจตามความในมาตรา ๔๔
ของรัฐธรรมนูญแห่งราชอาณาจักรไทย (ฉบับชั่วคราว) พุทธศักราช ๒๕๕๗
หัวหน้าคณะรักษาความสงบแห่งชาติโดยความเห็นชอบของคณะรักษาความสงบแห่งชาติจึงมีคำสั่ง
ดังต่อไปนี้

ข้อ ๑ ให้งดการบังคับใช้บรรดาบทบัญญัติแห่งกฎหมายที่ห้ามมิให้ผู้ทำการแทน
ผู้รักษาการแทน หรือผู้ปฏิบัติหน้าที่แทนผู้บริหารของรัฐวิสาหกิจหรือหน่วยงานอื่น
ๆ ของรัฐซึ่งมีอำนาจหน้าที่อย่างเดียวกับผู้บริหารนั้น
มีอำนาจหน้าที่ของผู้บริหารในฐานะกรรมการ ทั้งนี้ เพื่อให้ผู้ทำการแทน
ผู้รักษาการแทน และผู้ปฏิบัติหน้าที่แทนผู้บริหารของรัฐวิสาหกิจหรือหน่วยงานอื่น ๆ
ของรัฐมีอำนาจหน้าที่เช่นเดียวกับกรรมการในคณะกรรมการของรัฐวิสาหกิจหรือหน่วยงานของรัฐนั้นทุกประการ

ข้อ ๒ ให้สภามหาวิทยาลัยมหามกุฏราชวิทยาลัยตามพระราชบัญญัติมหาวิทยาลัยมหามกุฏราชวิทยาลัย
พ.ศ. ๒๕๔๐ ประกอบด้วย กรรมการสภามหาวิทยาลัยเท่าที่เหลืออยู่ในปัจจุบัน ทั้งนี้ ในการประชุมของสภามหาวิทยาลัยมหามกุฏราชวิทยาลัยต้องมีกรรมการสภามหาวิทยาลัยมาประชุมไม่น้อยกว่ากึ่งหนึ่งของกรรมการสภามหาวิทยาลัยทั้งหมดเท่าที่มีอยู่
จึงจะเป็นองค์ประชุม
ในกรณีที่สภามหาวิทยาลัยมหามกุฏราชวิทยาลัยเห็นสมควรจะต้องมีการแต่งตั้งกรรมการสภามหาวิทยาลัยมหามกุฏราชวิทยาลัยแทนตำแหน่งที่ว่างลงหรือแต่งตั้งเพื่อให้ครบองค์ประกอบตามมาตรา
๑๗ แห่งพระราชบัญญัติมหาวิทยาลัยมหามกุฏราชวิทยาลัย พ.ศ. ๒๕๔๐
ให้ผู้ที่เกี่ยวข้องดำเนินการตามกฎหมายต่อไปได้
และเมื่อมีองค์ประกอบครบถ้วนตามมาตรา ๑๗ แล้ว ให้ยกเลิกความในข้อนี้

ข้อ ๓[๑] คำสั่งนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป


สั่ง ณ
วันที่ ๒๒ มิถุนายน พุทธศักราช ๒๕๕๘
พลเอก
ประยุทธ์ จันทร์โอชา
หัวหน้าคณะรักษาความสงบแห่งชาติ







ปริยานุช/ผู้จัดทำ
๒๔ มิถุนายน
๒๕๕๘

ปริญสินีย์/ผู้ตรวจ
๒๔ มิถุนายน
๒๕๕๘











[๑] ราชกิจจานุเบกษา
เล่ม ๑๓๒/ตอนพิเศษ ๑๔๒ ง/หน้า ๑๒๘/๒๒ มิถุนายน ๒๕๕๘